EURÓPSKA KOMISIA V Bruseli21. 6. 2021 COM(2021) 339 final 2021/0163(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Slovenska {SWD(2021) 161 final}



2021/0163 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Slovenska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Slovenska. V roku 2019 dosahovalo Slovensko hrubý domáci produkt na obyvateľa (HDP na obyvateľa) na úrovni 55 % priemeru EÚ. Z prognózy Komisie z jari 2021 vyplýva, že reálny HDP Slovenska v roku 2020 klesol o 4,8 % a v období 2020 – 2021 by mal kumulatívne klesnúť o 0,2 %. Medzi dlhodobejšie aspekty s vplyvom na strednodobú hospodársku výkonnosť patrí najmä koncentrácia hospodárskej činnosti v tradičnej výrobe s nízkou mierou inovácie a pridanej hodnoty v súbehu s chýbajúcimi zručnosťami; navyše vysoké regulačné zaťaženie a nedostatky vo verejnej správe a v justičnom systéme bránia súkromným investíciám. (2)Rada 9. júla 2019 a 20. júla 2020 adresovala Slovensku odporúčania v kontexte európskeho semestra. Rada konkrétne odporúčala prijať opatrenia na podporu oživenia hospodárstva pri súčasnom zachovaní dlhodobej fiškálnej udržateľnosti; posilniť odolnosť systému zdravotnej starostlivosti; zlepšiť kvalitu a inkluzívnosť vzdelávania na všetkých úrovniach a posilniť zručnosti; zacieliť hospodársku politiku na investície do digitálnej a zelenej transformácie a do iných oblastí s ohľadom na regionálne rozdiely; zlepšovať účinnosť justičného systému a jeho integritu, bojovať proti korupcii a praniu špinavých peňazí a zabezpečiť kvalitné verejné služby a priaznivé podnikateľské prostredie. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že bol dosiahnutý podstatný pokrok, pokiaľ ide o odporúčania prijať všetky opatrenia potrebné na účinné riešenie pandémie a poskytnúť primeranú náhradu príjmu. (3)[V odporúčaní Rady o hospodárskej politike eurozóny sa členským štátom eurozóny odporúča, aby prijali opatrenia, a to aj prostredníctvom plánov obnovy a odolnosti, ktorými okrem iného zabezpečia nastavenie politiky, ktoré podporuje obnovu, a aby ďalej zlepšovali konvergenciu, odolnosť a udržateľný a inkluzívny rast. V odporúčaní Rady sa takisto odporúča posilňovať vnútroštátne inštitucionálne rámce, zabezpečiť makrofinančnú stabilitu a dobudovať HMÚ a posilniť medzinárodnú úlohu eura.] [Ak v čase prijatia tohto vykonávacieho rozhodnutia Rady ešte nebude prijaté dané odporúčanie Rady, toto odôvodnenie odstráňte.] (4)V súlade s článkom 18 ods. 1 nariadenia (EÚ) 2021/241 Slovensko predložilo Komisii 29. apríla 2021 svoj národný plán obnovy a odolnosti. Po predložení plánu nasledoval proces konzultácií s miestnymi a regionálnymi orgánmi, sociálnymi partnermi, organizáciami občianskej spoločnosti, mládežníckymi organizáciami a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 uvedeného nariadenia Komisia posúdila relevantnosť, efektívnosť, účinnosť a koherentnosť plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu. (5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19, ako aj presadzovať hospodársku, sociálnu a územnú súdržnosť Únie vďaka príspevku k šiestim pilierom uvedeným v článku 3 nariadenia (EÚ) 2021/241. (6)Plnenie plánov obnovy a odolnosti členských štátov bude predstavovať koordinované investičné a reformné úsilie v rámci celej Únie. Vďaka koordinovanému a súbežnému vykonávaniu a vďaka realizácii cezhraničných projektov sa tieto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom (7)V súlade s článkom 19 ods. 3 písm. a) nariadenia (EÚ) 2021/241 a oddielom 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 nariadenia (EÚ) 2021/241, pričom zohľadňuje osobitné výzvy a finančné prostriedky pridelené dotknutému členskému štátu.

(8)V pláne sa predkladá vyvážený súbor reforiem a investícií zameraných na riešenie dôsledkov pandémie COVID-19, ako aj hlavných štrukturálnych sociálno-ekonomických a environmentálnych výziev, ktoré ovplyvňujú Slovensko, pričom sa sledujú ciele súdržnosti a príspevok ku všetkým šiestim pilierom uvedeným v článku 3 nariadenia (EÚ) 2021/241. Predstavuje rozsiahly súbor opatrení pre inovačné hospodárstvo, ktoré podporia hospodársky rast, a to najmä prostredníctvom investícií do zelenej transformácie a digitálnej transformácie vrátane investícií do vzdelávania a zručností. Spoločným cieľom je dosiahnuť udržateľný rast slovenského hospodárstva a spoločnosti a ich transformáciu orientovanú na budúcnosť, a tak zlepšiť kvalitu života. Plán sa zameriava na päť kľúčových oblastí politiky: zelená ekonomika; vzdelávanie; veda a inovácie; zdravotníctvo a verejná správa a digitalizácia. V pláne je jednoznačne a koherentne vysvetlené, ako každá z piatich kľúčových oblastí prispieva k šiestim pilierom. Takýto prístup pomáha zabezpečiť komplexné zohľadnenie každého piliera. (9)Zelená transformácia a digitálna transformácia hospodárstva sú jadrom navrhovaného plánu. Zelené reformy a investície zahrnuté v pláne sú zamerané na zvýšené využívanie energie z obnoviteľných zdrojov a ich integráciu do elektrizačnej sústavy, zlepšenie energetickej a ekologickej výkonnosti budov, zvýšenie podielu udržateľných druhov dopravy a dekarbonizáciu priemyselných procesov, čím prispejú k cieľom zmiernenia zmeny klímy a zníženia znečistenia ovzdušia. Plánujú sa dôležité reformy a investície, ktoré zvýšia odolnosť krajiny a ekosystémov voči zmene klímy s dôrazom na revitalizáciu vodných tokov. Digitálne reformy a investície by mali prispieť k modernizácii Slovenska a podporiť oblasti s najväčšími investičnými medzerami. Ide najmä o digitalizáciu verejných služieb a škôl, rozvoj digitálnych zručností a podporu inovácií. (10)V pláne sa uvádzajú vhodne zacielené politické opatrenia, ktoré sú významné pre inteligentný, udržateľný a inkluzívny rast. Očakáva sa, že inovačný potenciál a rast produktivity výrazne posilnia opatrenia na zlepšenie ekosystému výskumu, vývoja a inovácií, ale aj podnikateľského prostredia, kvality a relevantnosti vysokoškolského vzdelávania a vzdelávacích výsledkov, ku ktorým patrí aj kurikulárna reforma a lepšia príprava učiteľov. Malé a stredné podniky by mali profitovať zo silného dopytového stimulu, ktorý vyvolajú investície podporované plánom, ako aj z cielenej pomoci na inovácie a digitalizáciu. V pláne sú správne určené sociálno-ekonomické výzvy pre sociálnu a územnú súdržnosť a sú v ňom zahrnuté relevantné opatrenia na ich riešenie. Plán sa zameriava najmä na lepšie začlenenie detí so špeciálnymi výchovno-vzdelávacími potrebami a detí zo znevýhodneného sociálno-ekonomického prostredia vrátane rómskeho obyvateľstva do vzdelávania. Rieši otázky týkajúce sa súdržnosti a regionálnych rozdielov, a to prostredníctvom ambicióznej reformy nemocničnej starostlivosti, ako aj opatrení zameraných na digitalizáciu verejnej správy. Plán podľa očakávania zlepší aj zdravotnú a hospodársku, sociálnu a inštitucionálnu odolnosť. V oblasti zdravotnej starostlivosti sa v pláne uvádza komplexný súbor reforiem a investícií zameraných na zlepšenie odolnosti, efektívnosti, prístupnosti a kvality slovenského systému zdravotnej starostlivosti. Investície sa sústredia predovšetkým na nemocničnú starostlivosť, dlhodobú starostlivosť, duševné zdravie a primárnu starostlivosť. Možno očakávať, že investície do systémov a infraštruktúry včasného varovania zlepšia schopnosť reakcie na krízu. Predpokladá sa, že dôchodková reforma zníži zraniteľnosť Slovenska voči rizikám ohrozujúcim udržateľnosť. Politiky pre ďalšiu generáciu sú obsiahnuté najmä v komplexnom balíku opatrení na zlepšenie vzdelávania na všetkých úrovniach, a to od vzdelávania a starostlivosti v ranom detstve až po vysokoškolské vzdelávanie. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (11)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. (12)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti slovenského plánu obnovy a odolnosti, a to bez ohľadu na skutočnosť, že Slovensko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť strednodobý rozpočtový cieľ v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou. (13)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach, ktoré Rada adresovala Slovensku v rámci európskeho semestra v rokoch 2019 a 2020, a to najmä v otázkach inkluzívneho vzdelávania, správy vecí verejných a investícií do zelenej a digitálnej transformácie zameraných na zvýšenie produktivity, ako aj pokiaľ ide o jeho príspevok k znižovaniu regionálnych rozdielov. (14)Výzvu urýchlenia zelenej a digitálnej transformácie primerane rieši súbor opatrení zahrnutých do plánu na podporu obnovy a odolnosti Slovenska. Dlhodobé problémy v oblasti vzdelávania, starostlivosti o deti, zdravotnej starostlivosti, ako aj výskumu, vývoja a inovácií sa tiež riešia komplexnými opatreniami, ktoré podľa očakávania odstránia najzávažnejšie nedostatky, akými sú nízka kvalita a inkluzívnosť vzdelávania, roztrieštená koordinácia politiky v oblasti výskumu, vývoja a inovácií, nedostatočná spolupráca medzi verejným a súkromným sektorom a slabá výkonnosť v oblasti výskumu, vývoja a inovácií. Ďalšie opatrenia navrhnuté v pláne na zlepšenie justičného systému, verejného obstarávania a boja proti praniu špinavých peňazí majú potenciál účinne prispieť k riešeniu mnohých základných výziev. Zároveň sa očakáva, že niekoľko reforiem zlepší dlhodobú udržateľnosť verejných financií. Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (15)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Slovenska, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie. (16)Zo simulácií útvarov Komisie vyplýva, že plán má potenciál zvýšiť HDP Slovenska v období 2021 – 2026 v priemere o 1,3 % až 1,8 %. Očakáva sa, že vykonávanie plánu obnovy a odolnosti významne prispeje k hospodárskemu rastu a tvorbe pracovných miest na Slovensku. Investície zahrnuté v pláne by mali stimulovať agregovaný dopyt v krátkodobom až strednodobom horizonte, zlepšiť cyklickú pozíciu slovenského hospodárstva, a tým zmierňovať nepriaznivé hospodárske účinky krízy spôsobenej ochorením COVID-19. Zameranie investícií na stavebné projekty a projekty obnovy – v plnom súlade so zásadou „výrazne nenarušiť – je v tejto súvislosti obzvlášť prínosné vzhľadom na to, ako výrazne pandémia zasiahla slovenský stavebný sektor. (17)V strednodobom až dlhodobom horizonte sa očakáva, že investície spolu s plánovanými reformami pomôžu riešiť súčasné výzvy týkajúce sa rastového potenciálu a uľahčia prechod krajiny na diverzifikovanej hospodársky model so silnejším zameraním na činnosti s vyššou pridanou hodnotou. Slovenskému hospodárstvu by to pomohlo zachovať si konkurencieschopnosť a odolnosť a prispôsobiť sa priemyselným trendom, ktoré spočívajú v automatizácii a digitálnej zmene. Predpokladá sa teda, že realizácia plánu obnovy a odolnosti zvýši potenciálny hrubý domáci produkt a bude mať trvalý vplyv na hospodársku výkonnosť Slovenska. Väčšina tohto dlhodobého účinku vyplýva z opatrení na podporu činností v oblasti výskumu, vývoja a inovácií, ako je napríklad reforma riadenia výskumu, vývoja a inovácií, ktorá prinesie zlepšenie koordinácie aj financovania. Dlhodobý účinok vyplýva aj zo zvýšenia kvality ľudského kapitálu a počtu aj skladby zručností pracovnej sily rozšírením predprimárneho vzdelávania, reformou školských osnov a zlepšením kvality a relevantnosti vysokoškolského vzdelávania, ktorých cieľom je zvýšiť produktivitu na Slovensku. (18)Očakáva sa, že plán zníži sociálne nerovnosti a územné rozdiely v rámci krajiny. Východné a stredné Slovensko zvyčajne dosahujú výrazne horšie výsledky ako západná časť krajiny, pokiaľ ide o rôzne vzájomne súvisiace ukazovatele trhu práce a sociálne ukazovatele, ako sú napríklad podiel vysokokvalifikovaných pracovníkov, dlhodobá nezamestnanosť a nezamestnanosť mladých ľudí či počet detí navštevujúcich predškolské zariadenia. Predpokladá sa, že výzvy týkajúce sa nerovností vo vzdelávaní sa budú riešiť reformou školských osnov, ktorá prinesie dôraz na kľúčové kompetencie a digitálne zručnosti, a vytvorením systému podporných výchovno-vzdelávacích opatrení. Keďže školské výsledky študentov výrazne závisia od ich sociálno-ekonomického zázemia, do plánu sú zahrnuté reformy zamerané na zlepšenie dostupnosti a kvality vzdelávania a starostlivosti v ranom detstve, zdokonalenie poradenských služieb, obmedzenie segregácie a odstránenie dvojzmenného vyučovania v školách. Očakáva sa, že tieto reformy znížia mieru predčasného ukončenia školskej dochádzky predovšetkým u žiakov zo znevýhodneného prostredia, čo prispeje k posilneniu sociálnej mobility a rovnosti príležitostí. Predpokladá sa, že komplexné reformy a investície v oblasti vysokoškolského vzdelávania zvýšia jeho kvalitu a relevantnosť vďaka zmene riadenia, financovania, akreditácie a systémov vedeckého hodnotenia. Rozvoj služieb formálnej dlhodobej starostlivosti spolu s materskými školami by mal zmierniť neprimerané zaťaženie rodín, najmä žien, ktoré sa starajú o nezaopatrených rodinných príslušníkov, a umožniť im účasť na trhu práce. Tieto politiky sú v súlade so zásadami Európskeho piliera sociálnych práv. (19)Širšia dostupnosť starostlivosti o duševné zdravie je v súlade so stratégiou deinštitucionalizácie. Okrem toho dôraz na domáce a komunitné poskytovanie služieb dlhodobej starostlivosti, posilnenie paliatívnej starostlivosti a odstránenie roztrieštenosti riadenia tohto sektora sú dôležitými krokmi na ceste k zabezpečeniu dostupných a kvalitných služieb dlhodobej starostlivosti. Modernizácia nemocničnej siete by mala pomôcť zvýšiť kvalitu a nákladovú efektívnosť služieb zdravotnej starostlivosti a zároveň zlepšiť ich dostupnosť aj v menej rozvinutých regiónoch. To by sa malo dosiahnuť aj vďaka investíciám zameraným na zlepšenie dostupnosti služieb primárnej starostlivosti v regiónoch s nedostatočným pokrytím. Investície do infraštruktúry súvisiace so zelenou transformáciou, a najmä program obnovy budov, by mali na celom Slovensku vytvoriť nové pracovné príležitosti v stavebníctve, a to aj pre nízkokvalifikovaných pracovníkov. Zásada „výrazne nenarušiť“ (20)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). (21)Slovensko vykonalo kompletné posúdenie, či všetky opatrenia zahrnuté v pláne spĺňajú zásadu „výrazne nenarušiť“, podľa technického usmernenia Európskej komisie k zásade „výrazne nenarušiť“ (2021/C 58/01). Potenciálny škodlivý vplyv všetkých príslušných opatrení na životné prostredie sa rieši prostredníctvom vhodných záruk a zmierňujúcich opatrení, ktoré zaisťujú monitorovacie pravidlá. Tieto zmierňujúce opatrenia sú zohľadnené v míľnikoch a cieľoch, ktoré sa týkajú dekarbonizácie priemyslu, obnovy budov vrátane výmeny kotlov, vodnej energie, využívania biomasy, investičných programov v oblasti výskumu, vývoja a inovácií a finančných nástrojov na podporu inovácií. Príspevok k zelenej transformácii vrátane biodiverzity (22)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 43 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na rok 2030. (23)Očakáva sa, že reformy a investície do obnoviteľných zdrojov energie zamerané najmä na zlepšenie dostupnosti obnoviteľných zdrojov v rozvodnej sieti a ambiciózny program obnovy budov založený na štandardoch vysokej energetickej efektívnosti, ako aj program dekarbonizácie priemyslu pomôžu Slovensku dosiahnuť ciele dekarbonizácie do roku 2030 a podporiť prechod k obehovému hospodárstvu. Komplexný balík reforiem a investícií v oblasti dopravy by mal podporiť elektromobilitu, verejnú osobnú dopravu a intermodálnu nákladnú dopravu. Podľa predpokladov sa tým posilní celkový ekosystém mobility, čo by malo byť prospešné pre slovenské hospodárstvo.

(24)Očakáva sa, že výzvy, ktorým Slovensko čelí v súvislosti s adaptáciou na zmenu klímy a ochranou prírody a biodiverzity, pomôžu riešiť reformy a investície súvisiace s územným plánovaním, ochranou prírody a vodným hospodárstvom. Príspevok k digitálnej transformácii (25)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 21 % celkových prostriedkov pridelených na plán, vypočítaná podľa metodiky uvedenej v prílohe VII k nariadeniu (EÚ) 2021/241. (26)V pláne sa predkladá ambiciózny balík opatrení, ktoré zahŕňajú digitálnu transformáciu slovenského hospodárstva a spoločnosti. Jadrom opatrení v oblasti vzdelávania sú digitálne zručnosti, ktoré dopĺňa revidovaný obsah vzdelávania, odborná príprava učiteľov a investície do digitálneho vybavenia škôl spolu s digitalizáciou vyššieho školstva. Plán zároveň zahŕňa vypracovanie stratégie digitálnych zručností pre dospelých každého veku s cieľom zabezpečiť ich začlenenie do meniacej sa spoločnosti v dôsledku digitalizácie. V pláne sa zavádzajú aj opatrenia na vytvorenie účinného modelu riadenia digitálnej transformácie. Mali by sa tým vytvoriť priaznivé podmienky pre rozvoj digitálneho ekosystému a v konečnom dôsledku by to malo byť prínosom pre hospodárstvo ako celok. Podpora digitalizácie spoločností s osobitným dôrazom na MSP by im mala umožniť udržať si konkurencieschopnosť zefektívnením výrobných procesov a využívaním inovačných technológií. (27)Kvalita a dostupnosť riešení elektronickej verejnej správy by sa mala zlepšiť vďaka novej digitálnej platforme na poskytovanie verejných služieb zameraných na používateľa a efektívnejšiemu riadeniu IT zdrojov vo verejnej správe. Popri uvedenom rozvoji digitálnych verejných služieb má Slovensko za cieľ posilniť a štandardizovať kybernetickú bezpečnosť vo všetkých sektoroch verejnej správy. Digitálny príspevok plánu posilňuje aj účasť na štyroch viacnárodných digitálnych projektoch, ku ktorým patrí aj zavádzanie centier digitálnych inovácií a zapojenie sa do projektu európskej vysokovýkonnej výpočtovej techniky. Trvalý vplyv (28)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Slovensko do značnej miery (hodnotenie A) trvalý vplyv. (29)Slovenský plán zahŕňa rozsiahly súbor štrukturálnych reforiem, ktoré by mali trvalo ovplyvniť mnohé oblasti politiky, ako aj verejnú správu a inštitúcie. Očakáva sa, že trvalý vplyv budú mať najmä reformy súdnictva a reformy v oblasti boja proti korupcii a praniu špinavých peňazí, a preto je dôležité, aby tieto reformy a ich realizácia boli v súlade s požiadavkami práva EÚ týkajúcimi sa nezávislosti súdnictva. Mimoriadne dôležité je primerané zapojenie súdnictva, zainteresovaných strán a občianskej spoločnosti do celého reformného procesu. Aj digitalizačné úsilie v inštitúciách rôzneho typu a vo verejnej správe štrukturálne posilní efektívnosť verejných služieb a zlepší ich kvalitu. Komplexný balík reforiem na všetkých úrovniach vzdelávania by mal zlepšiť základňu zručností obyvateľstva. Očakáva sa, že reformy zdravotnej a sociálnej starostlivosti zlepšia účinnosť a efektívnosť systému zdravotnej starostlivosti, čo by následne malo zlepšiť zdravotný stav obyvateľstva a zmierniť rozdielne výsledky v oblasti zdravia v rôznych sociálno-ekonomických skupinách. (30)Predpokladá sa, že investičné opatrenia budú podporovať a posilňovať pozitívny vplyv štrukturálnych reforiem z plánu obnovy a odolnosti Slovenska. Značné investície do modernizácie železničného systému by mali prilákať viac cestujúcich k tomuto udržateľnému spôsobu dopravy, prispieť k zelenej transformácii a podporiť regionálnu súdržnosť. Zelené investície do priemyslu, napríklad aj do výroby energie, by mali prispieť k dekarbonizácii uvedeného odvetvia a čistejšiemu ovzdušiu všade na Slovensku. Ambiciózny program energetickej efektívnosti spolu s reformou nakladania so stavebným odpadom umožňuje obnovu fondu budov s trvalým vplyvom na zníženie emisií tohto kľúčového odvetvia a na zlepšenie jeho obehovosti. Reformy v oblasti zdravotnej starostlivosti sú podporované investíciami do nemocníc a iných zariadení poskytovania starostlivosti. Investície sa zúročia aj v reformách vzdelávania, napríklad poskytovaním digitálneho vybavenia, v odbornej príprave učiteľov, zabezpečením bezbariérovosti budov stredných a vysokých škôl alebo výstavbou nových materských škôl. Cieľom štipendijných a rozvojových programov je zlepšiť prístup k vysokoškolskému vzdelávaniu a jeho internacionalizáciu. Rozsiahly investičný program by mal nasmerovať finančné prostriedky aj do reformovaného systému výskumu a inovácií, čím sa zvýši príťažlivosť Slovenska pre podniky aj kvalifikovaných pracovníkov, s veľkým potenciálom diverzifikovať hospodárstvo smerom k činnostiam s vyššou pridanou hodnotou. Trvalý vplyv plánu sa môže posilniť aj synergiami medzi plánom a inými programami vrátane programov financovaných z fondov politiky súdržnosti, a to najmä vecným riešením hlboko zakorenených územných výziev a podporou vyváženého rozvoja. Monitorovanie a realizácia (31)V súlade s článkom 19 ods. 3 písm. h) nariadenia (EÚ) 2021/241 a oddielom 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a vykonávania plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. (32)Slovensko zriaďuje komplexný implementačný systém, v ktorom bude vedúcu úlohu zohrávať Národná implementačná a koordinačná autorita zodpovedná za plnenie míľnikov a cieľov a za žiadosti o platby. Na tento účel bude Národná implementačná a koordinačná autorita oprávnená požadovať od všetkých zapojených subjektov – vykonávateľov, sprostredkovateľov, prijímateľov a iných dotknutých osôb – informácie o stave vykonávania reforiem a investícií vrátane príslušných míľnikov a cieľov. Míľniky a ciele sú z hľadiska rozsahu a charakteru vo všeobecnosti komplexné a súdržné. Časový rámec míľnikov a cieľov je primeraný, pričom reformy sú sústredené na začiatok obdobia a poskytujú základ pre investície. Míľniky a ciele sa považujú za dobre navrhnuté so spoľahlivými ukazovateľmi, ktoré zabezpečia riadne monitorovanie a hodnotenie počas vykonávania. (33)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci nástroja technickej podpory možno požiadať o technickú podporu, ktorá má pomôcť členským štátom pri vykonávaní ich plánu. Výpočet nákladov (34)V súlade s článkom 19 ods. 3 písm. i) nariadenia (EÚ) 2021/241 a oddielom 2.9 prílohy V k nemu je uvedené odôvodnenie výšky odhadovaných celkových nákladov na plán obnovy a odolnosti do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (35)Slovensko poskytlo spoľahlivé odôvodnenie, dôkazy a metodiku pre väčšinu nákladov, ktoré by mali vzniknúť v rámci plánu. Odhady nákladov, informácie a podporná dokumentácia boli poskytnuté v pomerne veľkom rozsahu. V použitých metodikách sa často odkazuje na porovnateľné projekty realizované na Slovensku v nedávnej minulosti, a to aj v rámci financovania z prostriedkov Únie. V prípadoch, keď to nebolo možné, sa často poskytli primerané a realistické odhady (až na niekoľko málo výnimiek) prostredníctvom spoľahlivých výpočtov na základe informácií z iných členských štátov alebo od certifikovaných a nezávislých inštitúcií. Referenčné hodnoty pre rôzne odhady nákladov sú založené na dostupných trhových cenách. Validácia odhadov nákladov nezávislými orgánmi sa poskytla len v obmedzenej miere, ale pri rôznych komponentoch sa uvádza Útvar hodnoty za peniaze (integrálna súčasť ministerstva financií) ako nezávislý validačný orgán. Záruky jeho nezávislosti sú doložené. (36)Pri niekoľkých opatreniach sú ciele alebo referenčné hodnoty nákladov menej jasné, sú opísané pomerne všeobecne alebo založené na malom počte porovnateľných informácií alebo na informáciách, ktorých spoľahlivosť je ťažšie overiť. Pri niektorých odhadoch nákladov chýbajú porovnateľné referenčné hodnoty nákladov, často z dôvodu bezprecedentnej povahy investícií (napríklad v oblasti energie z obnoviteľných zdrojov, výskumu, vývoja a inovácií či digitalizácie). Vzhľadom na nedostatok porovnateľných precedensov a vzhľadom na to, že metodiky typu „zdola nahor“ sú rozsiahlo vysvetlené, možno konštatovať, že Slovensko tieto opatrenia vysvetlilo a odôvodnilo v dostatočnej miere. (37)Keďže partnerská dohoda a programy na programové obdobie politiky súdržnosti v rokoch 2021 – 2027 sa ešte len dokončujú, nie vždy sú jasne stanovené hranice s inými zdrojmi financovania projektov v podobných oblastiach. Slovensko sa však zaviazalo poskytnúť silné záruky, že zabezpečí, aby sa zabránilo dvojitému financovaniu, a to na strategickej aj projektovej úrovni, napríklad pri financovaní rôznych nákladov v rámci toho istého opatrenia. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému hospodárskemu a sociálnemu vplyvu na vnútroštátnej úrovni. Ochrana finančných záujmov Únie (38)V súlade s článkom 19 ods. 3 písm. j) nariadenia (EÚ) 2021/241 a oddielom 2.10 prílohy V k nemu sú opatrenia navrhované v pláne obnovy a odolnosti a ďalšie opatrenia obsiahnuté v tomto rozhodnutí primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom EÚ vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu finančných prostriedkov Únie v súlade s nariadením Európskeho parlamentu a Rady (EÚ, Euratom) 2020/2092.

(39)Identifikácia slovenských subjektov zodpovedných za kontroly a audit je celkovo dobre vysvetlená, pričom je jednoznačne stanovená nezávislosť orgánu auditu a oddelenie funkcií tohto orgánu, ako aj spôsob ich zakotvenia v slovenských právnych predpisoch. Národná implementačná a koordinačná autorita zodpovedá za vypracovanie a zasielanie žiadostí o platby finančnej podpory, za vyhlásenia riadiaceho subjektu a súhrnné správy o audite. Vysvetlené sú aj vzťahy účastníkov auditu a ich administratívna kapacita. Sprístupnili sa komplexné informácie o opatreniach prijatých na riešenie závažných nezrovnalostí aj informácie o tom, kto zodpovedá za takéto opatrenia. Zodpovedné osoby absolvujú odbornú prípravu, pričom v právnych predpisoch je zakotvená ochrana oznamovateľov a úrad na ochranu oznamovateľov protispoločenskej činnosti by mal plne fungovať do septembra 2021. Overovaním zo strany riadiaceho orgánu, ktoré zaisťujú vykonávajúce ministerstvá/orgány, sa preverí plnenie míľnikov a cieľov, ale aj to, či nedochádza k závažným nezrovnalostiam. V pláne sú vysvetlené opatrenia a mechanizmy týkajúce sa zhromažďovania, uchovávania a sprístupňovania údajov o konečných príjemcoch, pričom vykonávacie orgány a prijímatelia majú povinnosť viesť záznamy podľa článku 22 ods. 2 písm. d) nariadenia (EÚ) 2021/241. V čase prvej žiadosti o platbu by mal byť zavedený a sprevádzkovaný registračný systém na monitorovanie vykonávania mechanizmu. Systém by mal zahŕňať minimálne tieto funkcie: a) zabezpečovať zber údajov a monitorovanie plnenia míľnikov a cieľov a b) zhromažďovať, uchovávať a sprístupňovať údaje požadované v článku 22 ods. 2 písm. d) bodoch i) až iii) nariadenia. Na tento účel je potrebné zahrnúť míľnik. (40)V pláne sú komplexne zahrnuté opatrenia na odhaľovanie dvojitého financovania a zabránenie takému financovaniu. Národná implementačná a koordinačná autorita bude koordinovať aktérov zapojených do vykonávania mechanizmu. Z plánu jasne vyplýva, že orgány zodpovedné za koordináciu mechanizmu a fondov politiky súdržnosti budú spolupracovať, aby sa zabránilo dvojitému financovaniu vo fáze programovania a implementácie. Hoci pravidlá kontrol na zabránenie dvojitému financovaniu v implementačnej fáze nie sú veľmi podrobné, Slovensko sa zaviazalo zaviesť silné záruky, aby sa zabránilo dvojitému financovaniu, a to na strategickej aj projektovej úrovni. V pláne sa uvádzajú obšírne informácie o administratívnej kapacite verejnej správy na vykonávanie a audit Mechanizmu na podporu obnovy a odolnosti na Slovensku. Uvádzajú sa podrobné informácie o právnych mandátoch rôznych orgánov vykonávajúcich kontroly implementácie plánu. Právny základ však vychádza zväčša zo „zákona o mechanizme na podporu obnovy a odolnosti“, ktorý je stále v štádiu návrhu. Presný mandát a právomoci koordinačného orgánu a všetkých ostatných vykonávacích orgánov tak zrejme budú známe až po prijatí plánu. V čase prvej žiadosti o platbu už bude zákon o mechanizme na podporu obnovy a odolnosti účinný a v tom čase sa nijako podstatne neodchýli od opisu uvedeného v pláne. Na tento účel sa do plánu zaradí míľnik. Splnenie tohto míľnika, ako aj míľnika uvedeného v predchádzajúcom odôvodnení, je predpokladom akéhokoľvek vyplatenia prostriedkov v rámci mechanizmu (okrem predbežného financovania). Koherentnosť plánu (41)V súlade s článkom 19 ods. 3 písm. k) nariadenia (EÚ) 2021/241 a oddielom 2.11 prílohy V k nemu plán zahŕňa do značnej miery (hodnotenie A) opatrenia na vykonávanie reforiem a verejných investičných projektov, ktoré predstavujú súdržné činnosti. (42)Slovenský plán obnovy a odolnosti predstavuje komplexný balík reforiem a investícií, ktoré sa navzájom posilňujú a vychádzajú z veľkého reformného úsilia. Plán je postavený na troch vzájomne prepojených pilieroch inovačnej, udržateľnej a zdravej krajiny a na piatich kľúčových oblastiach politiky, ktoré sa realizujú prostredníctvom 18 komponentov. Synergie sa zabezpečujú v rámci tematických komponentov, napríklad v komponentoch týkajúcich sa vzdelávania, ako aj horizontálne medzi viacerými komponentmi, napríklad pri uplatňovaní požiadaviek na energetickú efektívnosť pri rekonštrukciách verejných budov alebo pri digitálnej transformácii verejnej správy. Investície do nových informačných systémov a dátových nástrojov sú zahrnuté systematicky. Reformy a investície v rámci každého komponentu sú evidentne vyvážené. Predpokladá sa, že niektoré reformy budú mať prierezový vplyv na efektívnosť výdavkov, ako napríklad revízia právnych predpisov v oblasti verejného obstarávania alebo zlepšenie podnikateľského prostredia a systému súdnictva. Reformy sú vo všeobecnosti sústredené do prvých rokov, ako napríklad optimalizácia nemocničnej siete alebo reforma riadenia výskumu, vývoja a inovácií, aby sa vytvorili podmienky pre účinné investície. Komplementarita s podporou vyplývajúcou z fondov politiky súdržnosti je zjavná, je prezentovaná v komponentoch a zhrnutá na úrovni plánu v takej miere, ako je to v tomto štádiu možné. Hranice nie sú vždy úplne jasné, keďže sa čaká na dokončenie partnerskej dohody a programu. Rovnosť (43)Plán obsahuje rad opatrení, ktoré podľa predpokladov budú riešiť výzvy, ktorým krajina čelí v oblasti rodovej rovnosti a rovnakých príležitostí pre všetkých. Pokiaľ ide o rodovú rovnosť, v pláne sa predpokladá systém včasného varovania na predchádzanie javu predčasného ukončovania školskej dochádzky, ktorý neprimerane postihuje ženy zo znevýhodneného prostredia. Uvedený systém zahŕňa príležitosti na mentoring a tútoring. S cieľom riešiť nízku dostupnosť materských škôl a vplyv tohto javu na účasť žien na trhu práce a na neskoršie školské výkony detí by sa mal zaviesť právny nárok na miesto v zariadení predškolského vzdelávania pre deti od troch rokov. Časť plánu, ktorá sa týka inkluzívnosti vzdelávania, zahŕňa reformy a investície na vytvorenie systému podporných výchovno-vzdelávacích opatrení pre žiakov so špeciálnymi vzdelávacími potrebami, na modernizáciu programov odbornej prípravy učiteľov, zníženie segregácie vo vzdelávaní a podporu služieb starostlivosti v ranom veku v marginalizovaných rómskych komunitách, ako aj na zlepšenie prístupu znevýhodnených študentov k vysokoškolskému vzdelávaniu. Situácia a potreby zdravotne postihnutých osôb sa riešia vo viacerých častiach plánu, napríklad v súvislosti s obnovou a lepšou dostupnosťou budov, udržateľnou dopravou, digitalizáciou či sociálnou a duševnou zdravotnou starostlivosťou. Plán sa venuje aj problémom starších ľudí, najmä prostredníctvom podpory rozvoja ich digitálnych zručností a zlepšovaním kvality a prístupnosti systémov dlhodobej, sociálnej a zdravotnej starostlivosti. Plán zahŕňa aj horizontálny mechanizmus, ktorý má zaručiť, aby sa vo fáze vykonávania zohľadňovala rodová rovnosť a rovnaké príležitosti pre všetkých. Vlastné posúdenie bezpečnosti (44)V slovenskom pláne obnovy a odolnosti sa potvrdzuje, že neoddeliteľnou súčasťou implementačnej fázy bude vlastné posúdenie bezpečnosti investícií do digitálnych kapacít na základe nariadenia (EÚ) 2021/241 ako súčasť analýzy a koncepcie vývoja nových informačných systémov. Slovensko plánuje financovať investície do digitálnej pripojiteľnosti z iných zdrojov. Cezhraničné a viacnárodné projekty (45)V pláne sa navrhuje niekoľko cezhraničných projektov, najmä s cieľom uľahčiť digitálnu transformáciu. Malým a stredným podnikom by to malo umožniť využívať služby siete európskych centier digitálnych inovácií. Medzi ďalšie projekty patria okrem iného investícia do vysokovýkonného počítača, ktorý má byť súčasťou projektu európskej vysokovýkonnej výpočtovej techniky (EuroHPC), a možný príspevok na kvantovú komunikačnú infraštruktúru EÚ a infraštruktúru blockchainu, čím sa pripravia cezhraničné prepojenia so všetkými susednými členskými štátmi EÚ. Plán zahŕňa opatrenie zamerané na posilnenie prepojenia elektrizačnej sústavy s Maďarskom, ktoré umožní zaradenie väčšieho počtu domácich obnoviteľných zdrojov energie do domácej siete. Plán zahŕňa podporu pre širšiu účasť slovenských subjektov na projektoch rámcového programu EÚ pre výskum a inováciu, ktorá by mala povzbudiť spoločnosti, aby realizovali vysoko inovačné projekty, a výskumníkov a firmy, aby vstupovali do medzinárodných konzorcií, čím sa podporuje internacionalizácia. Konzultačný postup (46)Plán obsahuje zhrnutie konzultačného procesu, ktorý prebehol na účely prípravy a realizácie plánu. Prípravy sa začali v lete 2020. Analytický základ pre plán poskytol Národný integrovaný plán reforiem uverejnený v októbri 2020, ktorý bol vypracovaný so zapojením zainteresovaných strán. Od jesene 2020 sa do príprav premietajú konzultácie so širšou škálou zainteresovaných strán a širokou verejnosťou. V rámci štandardizovaného medzirezortného pripomienkového konania bolo doručených takmer 2 500 pripomienok. Orgány sa snažili zohľadňovať návrhy verejnosti a zainteresovaných strán, ktoré sa často zameriavali na otázky životného prostredia a klímy. V dôsledku pandémie COVID-19 sa verejné podujatia konali zväčša online. (47)Predpokladá sa, že pre implementačnú fázu plánu sa zriadi rada vlády pre plán ako poradný orgán na zabezpečenie štruktúrovaného dialógu s kľúčovými zainteresovanými stranami. Do realizácie investícií a reforiem zahrnutých v pláne je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán. Kladné posúdenie (48)V nadväznosti na kladné posúdenie Komisie týkajúce sa plánu obnovy a odolnosti Slovenska obsahujúce konštatovanie, že plán uspokojivo spĺňa kritériá posudzovania stanovené v nariadení (EÚ) 2021/241, by sa v tomto rozhodnutí mali v súlade s článkom 20 ods. 2 uvedeného nariadenia k nemu stanoviť reformy a investičné projekty potrebné na realizáciu plánu, príslušné míľniky, ciele a ukazovatele, ako aj suma, ktorú Únia poskytne na vykonávanie plánu vo forme nenávratnej finančnej podpory. Finančný príspevok (49)Odhadované celkové náklady na plán obnovy a odolnosti Slovenska predstavujú 6 575 000 000 EUR. Keďže plán obnovy a odolnosti uspokojivo spĺňa kritériá posudzovania stanovené v nariadení (EÚ) 2021/241 a keďže objem odhadovaných celkových nákladov na plán obnovy a odolnosti je vyšší ako maximálny finančný príspevok, ktorý je k dispozícii pre Slovensko, finančný príspevok pridelený na plán obnovy a odolnosti Slovenska by sa mal rovnať celkovej výške finančného príspevku, ktorý má Slovensko k dispozícii. (50)V súlade s článkom 11 ods. 2 nariadenia (EÚ) 2021/241 sa má výpočet maximálneho finančného príspevku pre Slovensko aktualizovať do 30. júna 2022. V súlade s článkom 23 ods. 1 uvedeného nariadenia by sa teraz do 31. decembra 2022 mala pre Slovensko sprístupniť suma prostriedkov na účely právneho záväzku. Ak to bude v nadväznosti na aktualizáciu maximálneho finančného príspevku potrebné, Rada by na návrh Komisie mala bez zbytočného odkladu zmeniť toto rozhodnutie tak, aby obsahovalo aktualizovaný maximálny finančný príspevok. (51)Poskytovaná podpora sa má financovať z finančných prostriedkov, ktoré si Komisia vypožičia v mene Únie na základe článku 5 rozhodnutia Rady (EÚ, Euratom) 2020/2053. Podpora by sa mala vyplatiť v splátkach, keď Slovensko uspokojivo splní príslušné míľniky a ciele určené v súvislosti s vykonávaním plánu obnovy a odolnosti.